Samkomulag ASÍ og SA um vinnustaðaskírteini Fulltrúar Alþýðusambands Íslands ( ASÍ ) og aðildarsamtaka þess og Samtaka atvinnulífsins ( SA ) undirrituðu þann 15. júní , samkomulag um vinnustaðaskírteini og framkvæmd eftirlits á vinnustöðum . Markmið vinnustaðaskírteina og eftirlits á vinnustöðum er að tryggja að atvinnurekendur og starfsmenn þeirra fari að gildandi lögum , reglugerðum og kjarasamningum . Samkomulag ASÍ og SA tekur gildi 15. ágúst nk . Byggingastarfsemi , mannvirkjagerð , rekstur gististaða og veitingarekstur fellur undir gildissvið samkomulagsins og er miðað við ÍSAT 2008 flokkun atvinnurekanda í fyrirtækjaskrá RSK . Samkomulagið afmarkar einnig nánar hvaða starfsmenn innan þessara atvinnugreina falla undir eftirlitið . Samkomulagið byggir á lögum nr. 42 / 2010 sem samþykkt voru á Alþingi 11. maí sl. um sama efni sem veita heildarsamtökum vinnumarkaðarins heimild til að semja um hvaða starfsgreinar falli undir gildissvið laganna hverju sinni . Samkvæmt lögunum er eftirlitsfulltrúum samtaka aðila vinnumarkaðarins heimilt að fara í eftirlitsheimsóknir á vinnustaði atvinnurekanda til að ganga úr skugga um að atvinnurekandi og starfsmenn hans starfi í samræmi við gildandi reglur . Af hálfu samningsaðila er lögð áhersla á að fyrstu þrjá mánuði eftir gildistöku samkomulagsins verði hlutverk eftirlitsfulltrúanna einkum að veita atvinnurekendum , sem undir eftirlit falla , upplýsingar um samkomulagið ásamt hvatningu um hrinda því í framkvæmd . Opnaður hefur verið sérstakur vefur , www.skirteini.is . Á vefnum er að finna upplýsingar um samkomulag ASÍ og SA , lögin og framkvæmdina . Þar er einnig að finna leiðbeiningar um gerð vinnustaðaskírteina .